b'\n_START_ARTICLE_\n\xc5\xa0kotski kotao\n_START_PARAGRAPH_\n\xc5\xa0kotski kotao je vrsta parnog kotla ili generatora pare koji je do Drugog svjetskog rata bio naj\xc4\x8de\xc5\xa1\xc4\x87e ugra\xc4\x91ivan brodski proizvo\xc4\x91a\xc4\x8d pare. Tako je na primjer putni\xc4\x8dki brod RMS Titanic imao 29 \xc5\xa1kotskih kotlova, od toga 25 velikih i 5 manjih. Veliki \xc5\xa1kotski kotao na Titanicu imao je promjer 4,8 metra i duljinu 6,1 metar, dok je manji imao duljinu 3,6 metara; svi skupa su imali 159 lo\xc5\xbei\xc5\xa1ta i stvarali radni tlak od 14,8 bara. \xc5\xa0kotski kotao je vrsta vatrocijevnog kotla.\n_START_SECTION_\nPovijest\n_START_PARAGRAPH_\nPrvi \xc5\xa1kotski kotao datira jo\xc5\xa1 iz 1830., kada se koristio za parne lokomotive. U po\xc4\x8detku su se izra\xc4\x91ivali sa zakovicama i uglavnom lo\xc5\xbeeni ugljenom, dok se kasnije pre\xc5\xa1lo na zavarene konstrukcije i lo\xc5\xbeenje teku\xc4\x87im gorivom. Primjena teku\xc4\x87ih goriva omogu\xc4\x87ila je ve\xc4\x87e u\xc4\x8dinke i snagu \xc5\xa1kotskog kotla, pove\xc4\x87anje stupnja iskori\xc5\xa1tenja ogrjevnih povr\xc5\xa1ina, a zavarena konstrukcija omogu\xc4\x87ila je da se smanji masa ugra\xc4\x91enog materijala, \xc5\xa1to je bilo vrlo zna\xc4\x8dajno za primjenu na brodu. Zamjenom klasi\xc4\x8dne skretne komore vodenim cijevima proiza\xc5\xa1li su moderniji generatori pare poznati kao "Howden \xe2\x80\x93 Johnson" i "Capus", kod kojih je znatno pove\xc4\x87an jedini\xc4\x8dni u\xc4\x8dinak, pospje\xc5\xa1eno je kru\xc5\xbeenje vode (cirkulacija), smanjena masa, te pobolj\xc5\xa1ani elasti\xc4\x8dnost konstrukcije i sigurnost u pogonu. \xc5\xa0kotski kotao uglavnom se rabio za pogon parnih stapnih strojeva, dok se danas mo\xc5\xbee prona\xc4\x87i kao pomo\xc4\x87ni generator pare izvedbe "Steam-bloc" (ima sli\xc4\x8dne konstruktivne dijelove kao \xc5\xa1kotski kotao: plamene cijevi ili plamenice, dimne cijevi i skretne komore)._NEWLINE_Pojavom parne turbine, kao propulzijskog stroja, nastaje drugi korak u razvoju i gradnji brodskih generatora pare, \xc4\x8dija konstrukcija sve vi\xc5\xa1e gubi oblik klasi\xc4\x8dnih \xc5\xa1kotskih kotlova, pa im je stoga primjereniji naziv generatori pare.\n_START_SECTION_\nCilindri\xc4\x8dni generatori pare\n_START_PARAGRAPH_\nCilindri\xc4\x8dni generatori pare najstarije su konstrukcije parnih kotlova, a uglavnom su se koristili za brodske uvjete rada. Izvedbe su im bile uglavnom vatrocijevne ili kombinirane (vatrocijevne/vodocijevne). Osnovni im je nedostatak velik sadr\xc5\xbeaj vode, zbog \xc4\x8dega su prestavljali znatnu opasnost od eksplozije, jer se naglo mogla osloboditi velika koli\xc4\x8dina akumulirane topline. Osim toga, sporo su se dovodili pod radni tlak koji zbog konstrukcije nije mogao biti visok, obi\xc4\x8dno je bio manji od 15 bara, a imali su i prili\xc4\x8dno lo\xc5\xa1e kru\xc5\xbeenje vode. Konstrukcija im je masivna, kruta i glomazna. Ali prednost je bila da su manje bili osjetljivi na kakvo\xc4\x87u vode, bili su jednostavni i elasti\xc4\x8dni kod naglih promjena optere\xc4\x87enja. U po\xc4\x8detku su bili lo\xc5\xbeeni kvalitetnim vrstama ugljena, a kasnije su izvedbe prilago\xc4\x91ene kori\xc5\xa1tenju teku\xc4\x87eg goriva. Temperature pregrijanja bile su u granicama od 250 do 300 \xc2\xb0C (najvi\xc5\xa1e 350 \xc2\xb0C).'